Folketing
2004-05-27

Jeg tror ikke, at hr. Villy Søvndal ønsker at forstå, hvad jeg siger. Men altså stadig væk: Hvis russerne i gamle dage havde angrebet Danmark og de sad i midten af København eller i Næstved og de skulle drives ud, hvad enten det var af danske eller engelske soldater, risikerede man, hvis man kastede en håndgranat ind i et hus, hvis der var civile i nærheden, at der var civile, der blev slået ihjel. Men det er måske den eneste måde at befri et land på. Man risikerer endnu flere tab efter min mening, hvis man anvender flybomber, som er mere upræcise, eller hvis man anvender artilleri og ammunition osv., end man gør med klyngebomber. Det er jo det, der er alternativet. Man skal bruge det, der er mindst skadeligt, og derfor siger jeg, at vi efter min mening vil opnå endnu mere inhumane våben, hvis vi vil forbyde klyngebomber med en selvdestruktionsmekanisme, for så må man bruge nogle andre våben, som giver større skade.